C 100/110
BG
Официален вестник на Европейския съюз
16.3.2023 г.
3.15.
Службите за управление на активи ще бъдат специализирани органи, създадени или определени във всяка държава членка, за да гарантират ефективното управление на обезпеченото и конфискуваното имущество и да си сътрудничат с други компетентни органи, отговарящи за проследяването, установяването, обезпечаването, конфискацията и управлението на национално равнище или при трансгранични случаи.
Предложената директива е по-прецизна при определянето на ролите и задачите на службите и предоставя повече яснота на държавите членки при определянето на тяхната инфраструктура за отнемане на активи. 3.16.
Разпореждането с активи или тяхното връщане при трансгранични производства следва да бъде предмет на споразумения за споделяне на активи, които да бъдат подписани от съответните държави членки.
Националните системи могат да се различават значително по отношение на вида на органите и процедурите, необходими за сключването на такива споразумения.
Предложената директива не съдържа конкретни разпоредби по този въпрос.
Поради това в нея следва изрично да се предоставят съответните правомощия в това отношение на службите за отнемане и управление на активи. 3.17.
Сътрудничеството с трети държави е особено важно, тъй като организирана престъпност съществува и извън ЕС и представлява значителен риск за вътрешната сигурност на ЕС.
Тъй като организираната престъпност става все по-взаимосвързана, има все по-голям международен и цифров характер, е важно да се гарантира, че органите в трети държави могат да си сътрудничат със своите партньори в държавите членки.
С цел по-нататъшно прилагане на предложената директива следва да се обмислят различни инструменти за подпомагане и подкрепа. 3.18.
По своята продължителност и методика използваните от Комисията инструменти за консултация преди предложената директива са били приобщаващи и подходящи за различните заинтересовани страни — по-специално за съответните компетентни органи, специалисти, бизнес организации, организации на гражданското общество и широката общественост.
ЕИСК оценява усилията на Комисията да предостави надеждни данни и информация за състоянието и напредъка на държавите членки и на ЕС като цяло в областта на отнемането на незаконно придобити активи.
Очакванията са, че ще бъдат положени също толкова усилия по време на транспонирането на директивата в националното законодателство и при оценката на нейното прилагане.
Брюксел, 14 декември 2022 г. Председател на Европейския икономически и социален комитет Christa SCHWENG